CELEX: 32014D0921
Language: el
Date: 2014-12-16 00:00:00
Title: 2014/921/ΕΕ: Εκτελεστική απόφαση του Συμβουλίου, της 16ης Δεκεμβρίου 2014 , με την οποία εξουσιοδοτείται η Κροατία να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ

18.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 363/150
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 16ης Δεκεμβρίου 2014
   με την οποία εξουσιοδοτείται η Κροατία να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ
   
      (2014/921/ΕΕ)
   
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας (1), και ιδίως το άρθρο 19,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή της 8ης Απριλίου 2014, οι κροατικές αρχές ζήτησαν την έκδοση απόφασης έγκρισης η οποία θα επέτρεπε στην Κροατία να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται για τη λειτουργία μηχανημάτων άρσης ναρκοπεδίων για ανθρωπιστικούς λόγους, σύμφωνα με το άρθρο 19 της οδηγίας 2003/96/ΕΚ.
            
         
               (2)
            
            
               Η Κροατία, με τη φορολογική απαλλαγή που προτίθεται να εφαρμόσει, αποσκοπεί στην επίσπευση της άρσης ναρκοπεδίων στις λοιπές μολυσμένες περιοχές σε διάφορες περιφέρειες. Επομένως, το μέτρο θα είχε άμεσες θετικές συνέπειες στην ανθρώπινη ζωή και την υγεία στις περιφέρειες αυτές.
            
         
               (3)
            
            
               Το μέτρο θα πρέπει να περιορίζεται σε εγκεκριμένα μηχανήματα ειδικής χρήσης, σχεδιασμένα και κατασκευασμένα ειδικά για την άρση ναρκοπεδίων.
            
         
               (4)
            
            
               Το μέτρο θα πρέπει να περιορίζεται σε ναρκοθετημένες περιοχές στην επικράτεια της Κροατίας.
            
         
               (5)
            
            
               Το μέτρο θα πρέπει να ισχύει για όλους τους φορείς που εμπλέκονται στην άρση ναρκοπεδίων για ανθρωπιστικούς λόγους στην Κροατία, επομένως δεν θα δοθεί κανένα οικονομικό πλεονέκτημα σε κάποιον συγκεκριμένο εμπλεκόμενο φορέα.
            
         
               (6)
            
            
               Κατά συνέπεια, το μέτρο κρίνεται αποδεκτό για την ορθή λειτουργία της εσωτερικής αγοράς και την ανάγκη διασφάλισης θεμιτού ανταγωνισμού. Το μέτρο είναι συμβατό με τις πολιτικές της Ένωσης για την υγεία, το περιβάλλον, την ενέργεια και τις μεταφορές.
            
         
               (7)
            
            
               Όπως προκύπτει από το άρθρο 19 παράγραφος 2 της οδηγίας 2003/96/ΕΚ, κάθε άδεια που χορηγείται δυνάμει του εν λόγω άρθρου πρέπει να είναι αυστηρά περιορισμένη χρονικά. Προκειμένου να παρασχεθούν στους ενδιαφερόμενους οικονομικούς φορείς επαρκείς εγγυήσεις και αρκετός χρόνος ώστε να ολοκληρωθεί η διαδικασία αποναρκοθέτησης των μολυσμένων περιοχών, η άδεια θα πρέπει να χορηγηθεί για περίοδο έξι ετών.
            
         
               (8)
            
            
               Η παρούσα απόφαση δεν θίγει την εφαρμογή των ενωσιακών κανόνων σχετικά με τις κρατικές ενισχύσεις,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Κροατία εξουσιοδοτείται να εφαρμόσει φορολογική απαλλαγή στο πετρέλαιο εσωτερικής καύσης που χρησιμοποιείται στην άρση ναρκοπεδίων για ανθρωπιστικούς λόγους στην επικράτειά της. Το μέτρο περιορίζεται σε εγκεκριμένα μηχανήματα ειδικής χρήσης, σχεδιασμένα και κατασκευασμένα ειδικά για την άρση ναρκοπεδίων.
   Άρθρο 2
   Η παρούσα απόφαση αρχίζει να ισχύει την ημερομηνία της κοινοποίησής της.
   Παύει να ισχύει μετά την παρέλευση εξαετίας.
   Άρθρο 3
   Η παρούσα απόφαση απευθύνεται στη Δημοκρατία της Κροατίας.
   
      Βρυξέλλες, 16 Δεκεμβρίου 2014.
      
         
            Για το Συμβούλιο
         
         
            Ο Πρόεδρος
         
         S. GOZI
      
   
   
      (1)  ΕΕ L 283 της 31.10.2003, σ. 51.